Мы махуэхэм
Мазаем и 2, щэбэт
Псы-псыпцIэ щIыпIэхэм я дунейпсо махуэщ
Урысейм и Дзэ щIыхьым и махуэщ. Нэмыцэ-фашист зэрыпхъуакIуэхэм япэщIэту Сталинград къалэм деж махуэ 200-кIэ советыдзэхэм ирагъэкIуэкIа зауэшхуэр ди текIуэныгъэкIэ иухащ 1943 гъэм мазаем и 2-м.
Азербайджаным и щIалэгъуалэм я махуэщ
1536 гъэм Испанием щыщ Мендосэ Педрэ Ла-Платэ псым и Iуфэм деж Аргентинэм и иджырей къалащхьэ Буэнос-Айрес къызытепщIыкIыжа псэупIэр щиухуащ.
1549 гъэм Урысейм къыщызэрагъэпэщащ ЛIыкIуэхэм я унэ зыфIаща IуэхущIапIэр — иджыпсту ар нэгъуэщI къэрал IуэхухэмкIэ министерствэрщ.
1701 гъэм Пётр Езанэм унафэ къыдигъэкIащ топ 18 зэрыбгъэувэ хъун кхъухьышхуих Ладогэ гуэлым щащIыну. Апхуэдэ щIыкIэкIэ къызэгъэпэща хъуащ Балтие флотыр.
1911 гъэм Америкэм щыщ щIэныгъэлIхэм хэIущIыIу ящIащ хуэш узым (столбняк) узэрыпэщIэтыфыну мастэ зэрыхалъхьэм теухуа хъыбарыр.
1918 гъэм ЦIыхубэ комиссархэм я советым унафэ ищIауэ щытащ «Члисэр къэралми еджапIэхэми къагуэгъэщхьэхукIыным теухуауэ».
1920 гъэм Эстониемрэ Совет Урысеймрэ Тарту къалэм мамырыгъэ зэгурыIуэныгъэ щызэращIылIащ. Абы ипкъ иткIэ Эстониер республикэ щхьэхуиту къалъытащ.
1943 гъэм СССР-м и Совет Нэхъыщхьэм и Президиумым унафэ ищIащ «Хэку зауэшхуэм партизану хэтам» медалыр, япэ, етIуанэ нагъыщэхэр зиIэр, къащтэну.
1946 гъэм Сахалин Ипщэмрэ Курилхэр хытIыгухэмрэ СССР-м къыхагъэхьащ.
Совет композитор, егъэджакIуэ, РСФСР-м гъуазджэхэмкIэ щIыхь зиIэ и лэжьакIуэ Гнесин Михаил къызэралъхурэ илъэси 136-рэ ирокъу.
Совет къэрал лэжьакIуэ, дзэзешэ Фрунзе Михаил къызэралъхурэ илъэси 134-рэ ирокъу.
Хамэ къэралыр псэупIэ зыхуэхъуа ди лъэпкъэгъухэм ящыщ, Кавказыр джыным елэжьа, профессор, «Шэрджэсхэр къызытекIар» тхылъыр зи IэдакъэщIэкI Намитокъуэ Айтэч къызэралъхурэ илъэси 127-рэ ирокъу.
Франджым и ЛIыхъужь Хьэгъундокъуэ Елмэсхъан къызэралъхурэ илъэси 121-рэ ирокъу.
Совет кхъухьлъатэзехуэ цIэрыIуэ, Совет Союзым и ЛIыхъужь Чкалов Валерий къызэралъхурэ илъэси 115-рэ ирокъу.
Франджым и президенту щыта ВалериЖискар д’Эстен и ныбжьыр илъэс 93-рэ ирокъу.
УсакIуэ, Совет Союзым и ЛIыхъужь Джалиль Муса къызэралъхурэ илъэси 113-рэ ирокъу.
«Ленин гъуэгу» газетым жэуап зыхь и секретару илъэс куэдкIэ лэжьа, КъБР-м щэнхабзэмкIэ щIыхь зиIэ и лэжьакIуэ Джаурджий Iэбисал къызэралъхурэ илъэс 90 ирокъу.
Физико-математикэ щIэныгъэхэм я доктор, профессор, Социалист Лэжьыгъэм и ЛIыхъужь, СССР-м, УФ-м я Къэрал саугъэтхэм я лауреат Велихов Евгений и ныбжьыр илъэс 84-рэ ирокъу.
Композитор, Адыгэ къэрал университетым гъуазджэхэмкIэ и институтым и япэ ректору щыта, УФ-мрэ АР-мрэ гъуазджэхэмкIэ щIыхь зиIэ я лэжьакIуэ, Кубаным щIыхь зиIэ и егъэджакIуэ, профессор КIыкI Хьисэ къызэралъхурэ илъэс 82-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, пIалъэ-пIалъэкIэрэ уэшх къыщешхынущ. Хуабэр махуэм градуси 5 — 6, жэщым градуси 2 — 3 щыхъунущ.
Мазаем и 3, тхьэмахуэ
1815 гъэм Швейцарием дунейм щыяпэу лэжьэн щыщIидзащ кхъуей щащI заводым.
1826 гъэм Грибоедов Александр Грозный быдапIэм щаубыдауэ щытащ, зыкъэзыIэта декабристхэм япыщIауэ щытауэ шэч хуащIри.
1920 гъэм Урысейм къыщызэрагъэпэщащ хъугъуэфIыгъуэхэм я хъумапIэ.
1930 гъэм Вьетнамым и Коммунист партыр къызэрагъэпэщащ.
1945 гъэм Польшэм хыхьэ Одер, Вислэ псыхэм деж щекIуэкIа зауэшхуэр иухащ.
1957 гъэм франджы химик Хои Нгуен Бу хэIущIыIу ищIащ тутын Iугъуэм лышхыр къэзыгъэхъей пкъыгъуэ къызэрыхигъуэтам теухуа хъыбарыр.
1958 гъэм Гаагэ (Нидерландхэм) Iэ щытрадзащ Бенилюкс экономикэ зэгухьэныгъэ къызэрызэрагъэпэщым теухуа зэгурыIуэныгъэм.
1966 гъэм «Мазэ-9» совет станцыр дунейм щыяпэу Мазэм щетIысэхащ. Ар ягъэлъэтат 1966 гъэм щIышылэм и 31-м. Аращ Мазэм и щхьэфэм япэу сурэт тезыхыу ЩIым къезыгъэхьауэ щытари.
1972 гъэм Саппорэ (Японие) къыщызэIуахащ ХI ЩIымахуэ Олимп Джэгухэр. Зэпеуэхэр екIуэкIащ мазаем и 3 — 13-хэм.
1920 гъэм РСФСР-м къыщызэрагъэпэщащ хъугъуэфIыгъуэхэм я къэрал хъумапIэ.
1924 гъэм «Къэбэрдей Плъыжь» газетым и цIэр «Къэрэхьэлъкъ» жиIэу зэрахъуэкIащ.
1925 гъэм СССР-м радиом псэлъэн щыщIидзащ.
2006 гъэм тенджыз Плъыжьым щыщIилъэфащ Мысырым и «Ас-Салам-98» брамыр. Абы иса цIыху 1372-м щыщу къелар 376-рэ къудейрт.
УэрэджыIакIуэ цIэрыIуэу щыта, КъБР-м и цIыхубэ артист Къуныжь Хьэждал къызэралъхурэ илъэс 88-рэ ирокъу.
Сценарийхэр зытхыу щыта, драматург, РСФСР-м гъуазджэхэмкIэ щIыхь зиIэ и лэжьакIуэ, СССР-м и Къэрал саугъэтыр зрата Володарский Эдуард къызэралъхурэ илъэс 78-рэ ирокъу.
Совет дзэ къулыкъущIэ, СССР-м зыхъумэжыныгъэмкIэ и иужьрей министру щыта, авиацэм и маршал Шапошников Евгений и ныбжьыр илъэс 77-рэ ирокъу.
Урысей актёр, теленэтынхэр езыгъэкIуэкI, Къандур Мухьэдинтриха «Шэшэным щафIэкIуэдар» фильмым щыджэгуа Чернышов Андрей и ныбжьыр илъэс 46-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ, уэшх къыщешхынущ. Махуэм хуабэр градуси 2 — 3, жэщым щIыIэр 1 градус щыхъунущ.
Мазаем и 4, блыщхьэ
Лышх узыфэм пэщIэтыным и дунейпсо махуэщ
Японием щагъэлъапIэ илъэсыщIэр къыщихьэ махуэр — Гъатхэм и махуэр
1719 гъэм Пётр Езанэм Iэ щIидзащ Урысейм щыпсэухэр бжыным теухуа унафэм. Нэхъапэм апхуэдэ лэжьыгъэ къэралым щрагъэкIуэкIатэкъым.
1722 гъэм Пётр Езанэм къыдигъэ-кIащ Урысей империем и дзэхэм, къэрал IуэхущIапIэхэм я Iэтащхьэхэм яхуэгъэза, щхьэж иIыгъ къулыкъум ипкъ иткIэ ахэр зи унафэ щIэтынухэр щыубзыхуа законыр — «Къулыкъухэм ятеухуа табель» жыхуаIэр.
1789 гъэм Вашингтон Джордж США-м и япэ президенту хахащ.
1931 гъэм Урысейм щыяпэу Курск щаутIыпщащ жьыбгъэм и къарумкIэ лажьэ электростанцыр.
1932 гъэм Лейк-Плэсид (США) къыщызэIуахащ III ЩIымахуэ Олимп Джэгухэр. Ахэр екIуэкIащ мазаем и 4 — 15-хэм.
1935 гъэм Москва и метром и гъущI гъуэгум япэ мафIэгур ирикIуащ.
1945 гъэм щIидзащ Кърым (Ялтэ) конференцым. Абы хэтащ СССР-м, США-м, Инджылызым я къэрал унафэщIхэу Сталин Иосиф, Рузвельт Франклин, Черчилль Уинстон сымэ. Абы щащIа унафэм иубзыхуауэ щытащ Европэр илъэс куэдкIэ зытета геополитикэ щытыкIэр.
1976 гъэм Инсбрук (Австрие) къыщызэIуахащ ХII ЩIымахуэ Олимп Джэгухэр. Зэпеуэхэр мазаем и 4 — 15-хэм екIуэкIащ.
2004 гъэм «Facebook» сетым, дунейм щынэхъ ин дыдэм, лэжьэн щIидзащ. Ар къызэригъэпэщащ США-м щыщ программист Цукерберг Марк.
Къэрал, дзэ къулыкъущIэ, Совет Союзым и Маршал, Совет Союзым тIэунейрэ и ЛIыхъужь, Социалист Лэжьыгъэм и ЛIыхъужь Ворошилов Климент къызэралъхурэ илъэси 138-рэ ирокъу.
Журналист, КъБР-м щэнхабзэмкIэ щIыхь зиIэ и лэжьакIуэ Белгъэрокъуэ Евгение къызэралъхурэ илъэс 87-рэ ирокъу.
Актёр, режиссёр, РСФСР-м и цIыхубэ артист Кваша Игорь къызэралъхурэ илъэс 86-рэ ирокъу.
ТхакIуэ цIэрыIуэ, зэдзэкIакIуэ, КъБР-м щэнхабзэмкIэ щIыхь зиIэ и лэжьакIуэ Мэлбахъуэ Елберд къызэралъхурэ илъэс 80 ирокъу.
УэрэджыIакIуэ, композитор цIэрыIуэ, Азербайджаным и цIыхубэ артист, а къэралым щэнхабзэмкIэ и министру щыта Полад Бюль-Бюль оглы и ныбжьыр илъэс 74-рэ ирокъу.
СССР-м спортымкIэ щIыхь зиIэ и мастер, Олимп Джэгухэм лъэрыжэкIэ мылым къыщыфэн лIэужьыгъуэмкIэ тIэунейрэ я чемпион хъуа Гриньков Сергей къызэралъхурэ илъэс 52-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Махуэм хуабэр градуси 6 — 7, жэщым щIыIэр 1 градус щыхъунущ.
